แอปพลิเคชัน “ฟ้าฝน” ชูจุดเด่น บอกสภาพอากาศ ปริมาณน้ำฝนล่วงหน้าอย่างแม่นยำ
นายณัฏฐกิตติ์ ของทิพย์ อธิบดีกรมการข้าว เปิดเผยว่า แอปพลิเคชัน “ฟ้าฝน” เป็นแอปพลิเคชันที่พัฒนาโดยสำนักงานส่งเสริมเศรษฐกิจดิจิทัล (depa) และบริษัท ซีพีเอส อะกริ จำกัด (CPS AGRI) ที่สามารถทำให้ชาวนาทราบถึงข้อมูลสภาพอากาศและปริมาณน้ำฝนล่วงหน้าในพื้นที่ของตนเองได้อย่างแม่นยำ อีกทั้งให้ชาวนาสามารถบริหารจัดการทรัพยากรวางแผนการเพาะปลูกและการจัดจำหน่ายได้กรมการข้าว ร่วมมือกับทางสำนักงานส่งเสริมเศรษฐกิจดิจิทัล (depa) เพื่อให้มีการส่งเสริมการใช้งานแอปพลิเคชัน “ฟ้าฝน” ให้กับชาวนาและบุคลากรกรมการข้าว ในการใช้ประโยชน์ด้านการติดตามและพยากรณ์ปริมาณน้ำฝนล่วงหน้าได้อย่างแม่นยำ โดยมีเป้าหมาย 1 ล้านสิทธิการใช้งาน ในฤดูการปลูกข้าว ปี 2565 นี้ ซึ่งจะช่วยให้สามารถวางแผนการเพาะปลูกข้าวได้อย่างมีประสิทธิภาพ ดังนั้น เพื่อเป็นการขับเคลื่อนเทคโนโลยีและนวัตกรรมดิจิทัล และพัฒนาเกษตรอัจฉริยะของประเทศด้านข้าว กรมการข้าวจึงนำ แอปพลิเคชัน “ฟ้าฝน” มาปรับใช้กับโครงการต่างๆ ที่สำคัญของกรมการข้าว อาทิ งานตรวจรับรองมาตรฐานข้าวและผลิตภัณฑ์ งานส่งเสริมการผลิตข้าว นาแปลงใหญ่ ศูนย์ข้าวชุมชน Smart Farmer และด้านอื่นๆ อีกทั้งให้บุคลากรของกรมการข้าวนำความรู้ไปถ่ายทอดให้กับชาวนาไปใช้ประโยชน์ในบริหารจัดการแปลงนาของตนเองและได้รับการแจ้งเตือนภัยจากสภาพอากาศ เพื่อลดความเสียหายต่อผลผลิตข้าว ซึ่งจะทำให้เกิดประโยชน์สูงสุดต่อชาวนาและต่อกรมการข้าว